Добры дзень, паважаны салдат!

Піша невядомая табе вучаніца 7 класа Цікко Лізавета, вучаніца Лошніцкай гімназіі Барысаўскага раёна.

Я цябе не ведаю, але захапляюся табой, тваёй смеласцю і адвагай, ведаю, што служба твая нялёгкая, але вельмі-вельмі важная для ўсёй краіны, для маці і бацькі, той дзяўчыны, якая чакае цябе са службы жывым і здаровым.

Думаю, што ты моцны і смелы! Магу толькі здагадвацца, наколькі табе зараз цяжка. Спадзяюся, што ты помніш, што за табой, моцным, смелым і адважным абаронцам, тысячы чалавечых жыццяў.

Дзякую табе за тое, што ты зрабіў для сваёй Радзімы! Дзякую табе таксама за мірнае неба над галавой, за тое, што я і ўсе дзеці ў краіне зараз можам спакойна жыць, спаць ва ўтульных і цёплых кватэрах разам з любімымі бацькамі, гуляць па прыгожых вуліцах, вучыцца ў светлых, добра ўпарадкаваных кабінетах, ездзіць на розныя неверагодна цікавыя канцэрты і экскурсіі, займацца спортам і нічога не баяцца.

І ўсё гэта – заслуга твая, салдат! Бо ты ахоўваеш нашу Радзіму. Колькі ў свеце дзяцей, якія не могуць вучыцца ў школе, жыць гэтак жа спакойна і цікава толькі таму, што ў іх краіне ідзе вайна.

Ад усяго сэрца выражаю табе падзяку, салдат!

Будзь сумленны, мужны, адважны, служы верна сваёй роднай Айчыне! Хай табе хопае сіл, цярпення, моцнага духу, здароўя і любові, а таксама павагі ад родных і блізкіх людзей, якія засталіся дома.

Помні, салдат, пра подзвіг нашага народа, які ў невыносных і нечалавечых умовах здабыў нам калісьці права на жыццё. Яшчэ ў кожнай сям’і беларусаў не забыты злачынствы апошняй вайны з нямецка-фашысцкімі захопнікамі. Не забыта ў памяці людзей спаленая разам з жыхарамі вёска Хатынь, вёска Чырвоны Бераг, дзе размяшчаўся дзіцячы донарскі кацлагер, у якім у малых дзяцей да апошняй кроплі забіралі кроў для параненых нямецкіх салдат. Як гэта страшна! Пасля таго, як крыві ў дзяцей зусім не заставалася, то іх проста везлі і спальвалі.

Нашы людзі помняць Азарыцкі лагер смерці, які значыцца ў спісе самых страшных месцаў па ўмовах утрымання і метадах знішчэння людзей нямецка-фашысцкімі захопнікамі. І колькі такіх святых, на мой погляд, месцаў у Беларусі! Колькі не вярнулася з вайны, колькі спаленых і знявечаных жыццяў, а колькі яшчэ дастойна не пахаваных ляжыць у зямлі!

Не ўсім пашанцавала вярнуцца дадому. Аб лёсах мільёнаў франтавікоў іх родныя нічога не ведаюць да сённяшняга дня. Імёны далёка не ўсіх загінуўшых і знікшых без вестак устаноўлены. Дзясяткі гадоў мінулі з таго ліхалецця, а памяць жыве. Тысячы людзей прадаўжаюць шукаць інфармацыю пра лёс сваіх родных і блізкіх, якія загінулі падчас Другой сусветнай вайны альбо зніклі без вестак. Кожную беларускую сям’ю закранула вайна, таму боль страты не пакідае родных, не сціхае з гадамі.

Кажуць, што вайна не скончылася, пакуль не пахаваны апошні салдат вайны. На мой погляд, вайна не скончылася, пакуль у кожнай сям’і не даведаліся пра лёс блізкага ім чалавека, які загінуў ці знік без вестак. А колькі іх яшчэ не пахаваных з чэсцю і павагай, колькі маці не дачакалася сыноў, дзеці – бацькоў, жонкі – сваіх мужоў? Хто падлічыць?!

Помні, салдат, што межы нашай краіны не павінен пераступіць вораг!

Салдат, хачу падтрымаць цябе. Я разумею, якая нялёгкая твая служба. Але ты трымайся, армія з хлапчука робіць мужчыну. Ведаю, што ты знаходзішся далёка ад роднага дома, ад сям’і, сяброў і знаёмых. Усе гэтыя людзі сэрцам і душой заўсёды побач з табой. Бацькі, напэўна, ганарацца табой, бо ты – герой, абаронца Радзімы. Жыць у міры – гэта значыць не чуць свіст бомбаў, аўтаматных чэргаў, не бачыць, як плачуць дзеці і іх маці. Ты абараняеш зямлю, ахвяруючы сваім жыццём дзеля захавання міру і спакою.

Напярэдадні свята віншую цябе з Днём Абаронцы Айчыны і Узброеных Сіл Рэспублікі Беларусь! Гэта свята сапраўдных мужчын! Віншую цябе, наш дарагі абаронца! Моцнага здароўя табе, прафесійных поспехаў, выдатнага настрою і асабістага шчасця. Няхай мужнасць, упартасць і вытрымка стануць тваімі спадарожнікамі па жыцці і дапамагаюць у дасягненні пастаўленых мэтаў.

Да пабачэння, доблесны салдат! Лёгкай табе службы! Служы сумленна, з гонарам!

Цікко Лізавета, вучаніца 7 класа

Дзяржаўнай установы адукацыі

“Лошніцкая гімназія Барысаўскага раёна”